CELEX: C2007/269/109
Language: lv
Date: 2007-11-10 00:00:00
Title: Lieta T-345/07: Prasība, kas celta 2007. gada 13. septembrī — La Banque Postale /Komisija

10.11.2007   
            
            
               LV
            
            
               Eiropas Savienības Oficiālais Vēstnesis
            
            
               C 269/60
            
         Prasība, kas celta 2007. gada 13. septembrī — La Banque Postale/Komisija
   (Lieta T-345/07)
   (2007/C 269/109)
   Tiesvedības valoda — franču
   Lietas dalībnieki
   
      Prasītāja: La Banque Postale (pārstāvji — S. Hautbourg un J.-E. Skovron, advokāti)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt apstrīdēto lēmumu pilnībā, pamatojoties uz EKL 230. panta 4. punktu;
            
         
               —
            
            
               piespriest Komisijai atlīdzināt visus tiesāšanās izdevumus.
            
         Pamati un galvenie argumenti
   Ar šo prasību prasītāja prasa atcelt Komisijas 2007. gada 10. maija Lēmumu K(2007) 2110 galīgajā redakcijā, ar kuru Code Monétaire et Financier français normas, kas garantē trim kredītiestādēm — prasītājai, Caisses d'Épargne et de Prévoyance un Crédit Mutuel — īpašas tiesības izplatīt “A” un zilās krājgrāmatiņas, atzītas par neatbilstošām EKL 86. panta 1. punktam, skatītam kopā ar EKL 43. un 49. pantu.
   Savas prasības pamatojumam tā izvirza četrus pamatus.
   Pirmajā pamatā prasītāja apgalvo, ka Komisija ir pārkāpusi tās tiesības tikt uzklausītai procedūrā, kuras rezultātā ir pieņemts apstrīdētais lēmums, jo tai nav dota iespēja izteikt savus apsvērumus par diviem sūdzības iesniedzēju iesniegtiem ziņojumiem Komisijai, kuri, kā apgalvo prasītāja, kļuva par būtiskiem Komisijas pierādījumiem.
   Otrkārt, tā apgalvo, ka Komisija ir pieļāvusi vairākas tiesību kļūdas, uzskatot, ka krājgrāmatiņu “A” izplatīšanas kārtība ir brīvības veikt uzņēmējdarbību un pakalpojumu sniegšanas brīvības īstenošanas ierobežojums. Prasītāja uzskata, ka Komisija ir pieļāvusi tiesību kļūdas, pārāk plaši interpretējot jēdzienu “ierobežojums” EKL 43. un 49. panta nozīmē, kā arī apstākļus, kuros var atsaukties uz šiem abiem principiem. Prasītāja arī apgalvo, ka Komisija ir kļūdaini secinājusi, ka speciālās tiesības sarežģī un sadārdzina nodibināšanos Francijas krājbanku tirgū.
   Treškārt, prasītāja apgalvo, ka apstrīdētais lēmums ietver tiesību kļūdas un kļūdas vērtējumā, jo Komisija uzskata, ka spēkā esošo krājgrāmatiņas “A” izplatīšanas kārtību nevar pamatot ar EKL 86. panta 2. punktu. Prasītāja uzskata, ka Komisija ir pieļāvusi tiesību kļūdu un vairākas kļūdas vērtējumā, definējot banku pakalpojumu ar vispārēju nozīmi, kas saistīts ar krājgrāmatiņu “A”, un analizējot speciālo tiesību nepieciešamību un samērīgumu, lai izpildītu pakalpojumu ar vispārēju nozīmi un pakalpojumu, kas saistīts ar sociālo izmitināšanu.
   Ar ceturto pamatu prasītāja apgalvo, ka apstrīdētā lēmuma pamatojums ir pretrunīgs un nepietiekams.